

**Anhidrito kasybos Kaune**

*UAB „MARGASMILTĖ” atvejo analizė*

****

****

****

Vilnius • 2015

**ANHIDRITO KASYBOS KAUNE**

**UAB „MARGASMILTĖ”**

[](http://www.margasmilte.lt/attachments/Image/anhidritas_new2.JPG)

Anhidritas – sulfatų klasės mineralas ir nuosėdinė uoliena, pagal fizines savybes labai panaši į marmurą. Perdirbtas anhidritas naudojamas cemento, trąšų, statybinių gipso medžiagų, popieriaus, dirbtinės odos, medicinos pramonėje.

Lietuvos Respublikoje yra tik vienas detaliai išžvalgytas anhidrito telkinys, esantis Kauno-Prienų regione, Pagiriuose. Jo ištekliai nustatyta tvarka aprobuoti ir įrašyti į Lietuvos žemės gelmių išteklių registrą.

Prieš maždaug dvidešimtmetį buvo parengtas šachtos kasimo projektas, tačiau darbai atidėti dėl investicijų trūkumo ir prasidėjusio ūkio nuosmukio.

Anhidrito kasyba susidomėjo naudingųjų išteklių paieška, išgavimu ir perdirbimu užsiimanti įmonė UAB „Margasmiltė“ (toliau – Investuotojas). Ten, kur būtų statomos anhidrito kasybai reikalingos antžeminės aikštelės, Investuotojas įsigijo žemės sklypą. 2010 m. Kauno rajono aplinkos apsaugos departamentas (toliau – KRAAD) patvirtino Investuotojo pateiktą poveikio aplinkai vertinimo (toliau – PAV) ataskaitą, o Lietuvos geologijos tarnyba išdavė leidimą anhidrito kasybai.

Tokiam investiciniam projektui, kurio vertė apie 51 mln. eurų (200 mln. litų), keletą metų iš eilės aktyviai priešinosi aplinkinių kaimų – Pagirių, Rašnavos ir Rinkūnų – gyventojai. Gyventojai baiminasi, kad netoliese įsikūrusi kasykla užterš orą, anhidritą vežiojantys sunkvežimiai kels dulkes ir triukšmą, kad ertmės vėliau gali būti užpildytos kenksmingomis (pvz., radioaktyviomis) atliekomis. Gyventojų interesus šiuo klausimu atstovavo asociacija „Pagirių kaimo bendruomenės centras” (toliau – Bendruomenė),[[1]](#footnote-1) kuris dėl anhidrito kasybų kreipėsi į įvairias institucijas: Aplinkos ministeriją, Vyriausybę, Prezidentę, teismus ir kt. 2010 m. Bendruomenė kreipėsi į Kauno apygardos administracinį teismą teigdama, kad PAV ataskaitai KRAAD pritarė neteisėtai, o Lietuvos geologijos tarnybos leidimas anhidrito kasybai išduotas neteisėtai. Taip prasidėjo keletą metų besitęsiantis teismų maratonas. Tačiau teismas pripažino, kad kliūčių anhidrito kasybai Pagiriuose nėra. Taigi, kai tik Investuotojas suderins visas sąlygas su finansiniais ar strateginiais investuotojais, naudingųjų išteklių gavyba galės būti pradėta.

Kas iš to išėjo? Įmonė buvo suinteresuota toliau vykdyti savo planus dėl anhidrito kasybos ir vystyti veiklą darnioje su gyventojais ir valdžia aplinkoje. Gyventojai tikėjosi, kad į jų susirūpinimą dėl anhidrito kasybų poveikio gamtai, jų asmeninei gerovei bei kultūros paveldo objektams bus atsižvelgta, o valdžios institucijos stengėsi dirbti savo darbą pagal nustatytus įstatymų reikalavimus. Tačiau komunikacijos spragos tarp įmonės, bendruomenės bei valdžios ir bendradarbiavimo stoka nuvedė prie daug laiko išeikvojusio konflikto, kurio buvo galima išvengti.


Norint suprasti šį atvejį iš esmės, reikia žvelgti iš kelių perspektyvų – aplinkosauginės, ekonominės-socialinės ir teisinės. O norint išvengti nepagrįstų konfliktų, svarbu žinoti ne tik, į kokius aplinkosauginius aspektus dėmesį atkreipia bendruomenė, investuotojas, valdžia, bet ir kokią ekonominę-socialinę naudą arba žalą dėl anhidrito kasybos patiria gyventojai ir kokias teises bei pareigas šioje situacijoje turi bendruomenė, investuotojas bei valdžios institucijos.

**APLINKOS APSAUGA**

|  |  |
| --- | --- |
| **GINČO OBJEKTAS/NESUTARIMAS** | |
| **Teritorijų planavimas** | |
| **SAZ** – aplink stacionarų taršos šaltinį arba keletą jų esanti teritorija, kurioje dėl galimo neigiamo poveikio žmonių sveikatai galioja nustatytos specialiosios žemės naudojimo sąlygos. SAZ tikslas – apsaugoti gyvenamąją aplinką ir žmonių sveikatą nuo taršos, suformuoti sveiką gyvenamąją, darbo ir poilsio aplinką ir kt. **SAZ galioja** **specialus režimas**: teritorijoje negali būti statomi gyvenamieji namai, viešbučiai ar kiti trumpalaikio apgyvendinimo pastatai, švietimo, sveikatos priežiūros ir slaugos įstaigos, neturi būti įrengiamos vandenvietės, kurioms turi būti nustatytos SAZ juostos, taip pat rekreacijos teritorijos ir pramoginių renginių atviri ar uždari statiniai. | |
| **VEIKIANČIOJI PUSĖ** | **POZICIJOS, TEIGINIAI** |
| **BENDRUOMENĖ**  *(Pagirių kaimo bendruomenės centras)* | * Teigiama,kad PAV ataskaitoje SAZ nustatyta neteisingai – neatliekant poveikio visuomenės sveikatai ir gerovei vertinimo[[2]](#footnote-2), bei neįvertinti SAZ ribų dydžiai ir tikslingumas. * ***Neįvertintos alternatyvos*** įrengti anhidrito kasyklą kitose, mažiau apgyvendintinose Lietuvos vietovėse. [[3]](#footnote-3) |
| **INVESTUOTOJAS**  *(UAB „Margasmiltė“)* | * Paaiškino, kad ***poveikio visuomenės sveikatai*** vertinimas yra sudėtinė planuojamos ūkinės veiklos PAV dalis, kuri ***yra įvertinta*** ir pagal ją buvo nustatytos SAZ ribos. * Anhidrito šachtos įrengimo žemės sklypas parinktas tokioje vietoje, kad antžeminė įmonės veikla ***nedarytų įtakos aplinkinių gyventojų gyvenimo kokybei.***[[4]](#footnote-4) * Taršos lygis artimiausiose sodybose yra ***ženkliai mažesnis*** už leistinus higienos normomis.[[5]](#footnote-5) |
| **KRAAD** | * 50 metrų atstumu nuo žaliavos išvežimo automobilinio kelio ***nėra nei vienos sodybos***, kuriai galėtų būti aktualūs atitinkami SAZ apribojimai. * Lietuvoje yra ***tik vienas detaliai išžvalgytas*** Pagirių anhidrito telkinys, kurio ištekliai yra įrašyti į Lietuvos žemės gelmių išteklių registrą, todėl įvertinti alternatyvų kitose Lietuvos vietovėse negalima, nes tokių paprasčiausiai ***nėra.***2 * Planuojama nutiesti bėgių atkarpa ***patenka į geležinkelio SAZ*** ir nedarys papildomo poveikio aplinkai ar gyventojams. Kitų statinių ir įrenginių poveikio vertinimas atliktas vertinant visą ūkinę veiklą. |
|  | Žemėlapyje pažymėtas stačiakampis – numatoma aikštelės vieta, užima labai didelį plotą. Palyginus su orto-foto nuotrauka, ilgoji stačiakampio kraštinė yra ilgesnė už 1,5 km, o užimamas plotas – apie 150 ha. Atstumas nuo stačiakampio viršutinės kraštinės iki Rinkūnų gyvenvietės – 200-300 m. Rinkūnai yra gyvenvietė su 360 gyventojų ir jungiasi su Garliava – miesteliu su 11 tūkst. gyventojų. |
| **GINČO OBJEKTAS/NESUTARIMAS** | |
| **Oro tarša** | |
| **Oro tarša** – žmonėms, kitiems gyviems organizmams ir gyvajai gamtai kenksmingų medžiagų išmetimas į atmosferą (sieros dioksidas, azoto dioksidas, anglies monoksidas ir kt.). Aplinkos oro užterštumo, ekosistemų ir augmenijos apsaugai nustatytos **oro taršos ribinės vertės** (mokslinėmis žiniomis pagrįstas užterštumo lygis, nustatytas siekiant išvengti, užkirsti kelią ir sumažinti kenksmingą poveikį žmogaus sveikatai ir/ar aplinkai), kurių negalima viršyti nei gyventojui, nei įmonėms. | |
| **VEIKIANČIOJI PUSĖ** | **POZICIJOS, TEIGINIAI** |
| **BENDRUOMENĖ**  *(Pagirių kaimo bendruomenės centras)* | * PAV ataskaitoje ***įvertinti tik 3 stacionarūs oro taršos šaltiniai*** – autoremontas, garažas ir akumuliatorinė; kiti, t. y. transporterių galerijos, dengti sandėliai, žaliavos pakrovimo į autotransportą ir geležinkelio vagonus bunkeriai, įrengimų priežiūros baras, šildymo sistema, siurblinė, elektros transformatorinė, vandens nuskaidrinimo rezervuarai, vietiniai nuotekų valymo įrenginiai ir ***kt.*** – ***vertinami nebuvo.***[[6]](#footnote-6) |
| **KRAAD** | * PAV ataskaitoje išskirti visi įmanomi taršos šaltiniai ir išanalizuotas jų poveikio aplinkai mastas. Nustatyta, kad išsiskirs ***nedideli teršalų kiekiai***, neturėsiantys įtakos oro kokybei gretimose teritorijose.2 |
| **INVESTUOTOJAS**  *(UAB „Margasmiltė“)* | * Anhidrito kasyba šachtomis yra ***viena ekologiškiausių*** iš visų nerūdinių medžiagų gavybų, turinti minimalų poveikį gamtinei aplinkai. Gavyba vyksta ***po žeme***, proceso metu ***neatsiranda dulkių***, anhidrito klode nėra ***pavojingų dujų***, todėl ***nėra sprogimų*** ar oro taršos pavojų, taigi gyventojams gavyba taršos pavojaus nesukels.4 * Ataskaitoje ***įvertinta oro tarša*** bei ***triukšmo sklaida*** nuo stacionarių ir mobilių šaltinių, o taip pat automobilių transportavimo bei geležinkelio atšakos daromas poveikis aplinkai.2 |
| **GINČO OBJEKTAS/NESUTARIMAS** | |
| **Vandens tarša** | |
| **Vandens tarša –** žmonėms, kitiems gyviems organizmams ir gyvajai gamtai kenksmingų medžiagų (preparatų, organizmų ar jų mišinių) išmetimas/įsiskverbimas į vandens telkinius. Vandens užterštumo, ekosistemos ir žmonių sveikatos apsaugai nustatytos **vandens taršos ribinės vertės** (mokslinėmis žiniomis pagrįstas užterštumo lygis, nustatytas siekiant išvengti, užkirsti kelią ir sumažinti kenksmingą poveikį žmogaus sveikatai ir/ar aplinkai), kurių negalima viršyti nei gyventojui, nei įmonėms. | |
| **VEIKIANČIOJI PUSĖ** | **POZICIJOS, TEIGINIAI** |
| **KAUNO RAJONO SAVIVALDYBĖ** | * Reikia apsvarstyti ūkinės veiklos metu suvartojamo geriamojo ir pramoninio vandens ***poveikį*** aplinkinių ***gyventojų šuliniams*** ir gręžiniams. |
| **KAUNO VISUOMENĖS SVEIKATOS CENTRAS** | * Nėra įvertinta, ar nebus poveikio ***geriamamajam vandeniui***, nepateikta informacija apie artimiausias vandenvietes ir jų SAZ, taip pat, kaip bus užtikrinama, kad požeminis vanduo nebus užterštas.3 |
| **INVESTUOTOJAS**  *(UAB „Margasmiltė“)* | * Planuojamas maksimalus geriamojo ***vandens poreikis yra nedidelis***, dėl to nebus jokio poveikio netgi arčiausiai esantiems individualiems gręžiniams ar šuliniams. Pramoniniam vartojimui reikalingas vandens kiekis cirkuliuos ***uždaroje sistemoje***, didžioji jo dalis kaupsis kaip kondensacinis vanduo, kuris bus panaudojamas gavybos procese. Pramoninėms reikmėms ***požeminis gėlas vanduo nebus naudojamas***. * Planuojamos kasti šachtos vietoje ***gruntinio vandens sluoksnio nėra***. Artimiausias gręžtinis šulinys yra už 540 m, o viešajam naudojimui skirtas gręžinys – už 2,5 km. * ***Cheminės taršos*** šiame objekte ***nėra***.4 |
| **GINČO OBJEKTAS/NESUTARIMAS** | |
| **Triukšmas** | |
| **VEIKIANČIOJI PUSĖ** | **POZICIJOS, TEIGINIAI** |
| **KAUNO VISUOMENĖS SVEIKATOS CENTRAS** | * PAV ataskaitoje ***nepakankamai įvertinti*** triukšmo šaltiniai ir jų skleidžiama tarša.5 |
| **KRAAD** | * Paaiškino, kadtriukšmo sklaida apskaičiuota. Automobilių skaičius būtų iki 33 automobilių per parą, arba iki 110 automobilių, jei geležinkelio atšaka nebūtų tiesiama. Tačiau, netgi esant teoriniam 1 000 automobilių per parą srautui, ***transportas neturės jokios įtakos aplinkiniams*** gyventojams – 50 m atstumu nuo žaliavos išvežimo automobilinio kelio nėra nė vienos sodybos, o visa planuojama nutiesti bėgių manevriniam lokomotyvui atkarpa patenka į geležinkelio SAZ.2 |
| **INVESTUOTOJAS**  *(UAB „Margasmiltė“)* | * Anhidrito ***kasyba vyksta 300 m po žeme*** ir ten vykstančio proceso ***triukšmas viršuje nesigirdi ir nesijaučia.*** * Pakrovimo ***aikštelė izoliuota*** nuo aplinkos 10-12 m aukščio grunto pylimu, kuris yra apželdintas ir puikiai slopina triukšmą. * Išvežimo kelyje kas 15 min. pravažiuos vienas sunkiasvoris automobilis. Šis kelias bus ***240 metrų atstumu nuo artimiausios sodybos***. * Planuojama nutiesti ***geležinkelio atšaka*** išliks ***dabartinio geležinkelio sanitarinės apsaugos zonos ribose,*** todėl papildomo poveikio gyventojams negali turėti. * Objekte nėra tokios veiklos, kuri skleistų triukšmą, viršijantį higienos normas už gamybos aikštelės.4 * Pagrindiniai gyventojams reikšmingi triukšmo šaltiniai planuojamoje vykdyti veikloje yra įvertinti PAV ataskaitoje. |
| **GINČO OBJEKTAS/NESUTARIMAS** | |
| **Vibracija, tektoniniai pokyčiai** | |
| **VEIKIANČIOJI PUSĖ** | **POZICIJOS, TEIGINIAI** |
| **KAUNO RAJONO SAVIVALDYBĖ** | * Anhidrito kasybos veikla bus vystoma 177 ha plote po žeme ir neaišku, kokį tai sukels poveikį aplinkai (***vibracija, tektoniniai pokyčiai***).3 |
| **INVESTUOTOJAS**  *(UAB „Margasmiltė“)* | * Anhidrito kasimo įranga ***nekelia jokių vibracinių bangų***, jų keliamas triukšmas paviršiaus nesieks, nes Lietuva yra tektoniškai stabilios žemės plutos zonoje.3 |

**EKONOMINĖ – SOCIALINĖ APLINKA**

|  |  |
| --- | --- |
| **EKONOMINĖS – SOCIALINĖS APLINKOS VERTINIMAS** | |
| **Kauno rajono savivaldybė** | **Investuotojas (UAB „Margasmiltė“)** |
| ***INVESTICIJOS – anhidrito kasybos investicijos didina investicijų lygį ir skatina naudoti modernias technologijas*** | |
| *Koks investicijų lygis savivaldybėje?*   * **Materialinės investicijos** Kauno rajono savivaldybėje 2013 m. buvo 132,777 mln. eurų (*vidutiniškai vienai savivaldybei tenka 85,859 mln. eurų materialinių investicijų*); bendras investicijų lygis per 2006-2013 m. išaugo 50 proc. – nuo 88,407 iki 132,777 mln. eurų. 2006-2013 m. bendras sukauptų materialinių investicijų kiekis savivaldybėje buvo 1,008 mlrd. eurų (vidutiniškai per metus investuota 125,983 mln. eurų); * **Materialinės investicijos, tenkančios vienam gyventojui,** Kauno rajono savivaldybėje 2013 m. buvo 1 530 eurų (*šalyje – 1 742 eurai*); investicijos, tenkančios vienam gyventojui, 2004-2013 m. išaugo 143 proc. – nuo 629 iki 1 530 eurų. | *Kiek investuota į anhidrito kasybos įmonę Kauno rajono savivaldybėje?*   * 2013 m. investuota **apie 580 tūkst. eurų (2 mln. litų).** * **Planuotos investicijos po 2015 m.:** Anhidrito gavybos šachtų įrengimas kainuos apie **50 mln. eurų.** Dar **virš 20 mln. eurų** kainuos jo perdirbimo gamyklų statybos (*iš viso 70 mln. eurų).* * Investuotojas pradėjo veiklą 2009 m. Pirminiais skaičiavimais, investicinio projekto vertė buvo apie **58 mln. eurų (200 mln. litų)**.   *Kokios naujos modernios technologijos naudojamos įmonėje? [[7]](#footnote-7)*   * **Anhidrito kasyba šachtomis** pasaulyje laikoma pačia ekologiškiausia kasybos rūšimi, turinčia minimalų poveikį gamtinei aplinkai. Kloduose nėra pavojingų dujų, pagrindiniai darbai atliekami po žeme, todėl nėra sprogimų ar oro taršos pavojų. * **Elektriniais keltuvais** į žemės paviršių pakeliami pjauti blokai ar trupintas anhidritas. Anhidritas atskiriamas iš sluoksnio giliai po žeme. Ten vykstančio proceso triukšmas viršuje nesigirdi ir nesijaučia. * Atskelta drėgna uoliena **transporteriu** paduodama iki sietų, o nedidelė dalis stambesnių nuotrupų – į smulkintuvą. Pakelta drėgna skalda patenka į uždarus **pakrovimo bunkerius** arba sandėlius. * **Anhidrito miltų malimo mašinos –** uždaro tipo, o sumalti miltai supilami į pakavimo maišus. |
| ***DARBO UŽMOKESTIS IR DARBO VIETOS – investicijomis kuriamos darbo vietos, mažinamas nedarbas*** | |
| *Kokia nedarbo situacija savivaldybėje?*   * **Nedarbo lygis** Kauno rajono savivaldybėje 2014 m. buvo 7,7 proc. (*tai 1,8 proc. punkto mažesnis nedarbo lygis nei bendras šalies nedarbo lygis, kuris yra 9,5 proc.*); 2004-2014m. nedarbo lygis Kauno rajono savivaldybėje padidėjo 2,9 proc. punkto – nuo 4,8 iki 7,7 proc. * **Registruotų bedarbių skaičius** Kauno rajono savivaldybėje 2014 m. buvo apie 4 300 (*vidutiniškai vienai savivaldybei tenka registruotų 2 883 bedarbių*); 2004-2014 m. registruotų bedarbių skaičius Kauno rajono savivaldybėje išaugo 72 proc. – nuo 2 500 iki 4 300.   *Koks darbo užmokestis mokamas savivaldybėje?*   * **Vidutinis bruto darbo užmokestis** Kauno rajono savivaldybėje 2014 m. 583,4 eurai (*tai 94 eurų mažesnis užmokestis nei bendras šalies vidutinis bruto darbo užmokestis, kuris yra 677,4 eurai*); užmokestis Kauno rajono savivaldybėje išaugo 129 proc. – nuo 254,6 iki 583,4 euro. | *Kiek naujų darbo vietų sukurta komplekse?*   * 2013 m. buvo planuojama sukurti **200 darbo vietų**. Pradėjus eksploataciją – dar **apie 700**. * Vytauto Didžiojo universiteto mokslininkų atliktais skaičiavimais, 2015 m. anhidrito gavybos Lietuvoje projektas sukurs iki **1 500 naujų darbo vietų**.   *Koks bendras darbuotojų skaičius įmonėje? [[8]](#footnote-8)*   * Įmonėje **dirba 2 apdraustieji darbuotojai** (2015 m.) |
| ***MOKESČIAI – verslas ir dirbantys žmonės moka mokesčius į valstybės ir savivaldybių biudžetą*** | |
| *Kiek į savivaldybės biudžetą sumokama mokesčių?*   * **Į savivaldybės biudžetą sumokėti ir įskaityti mokesčiai:** 2014 m. į Kauno rajono savivaldybės biudžetą iš viso sumokėta 27,864 mln. eurų mokesčių (*į vienos savivaldybės biudžetą vidutiniškai sumokama 17,948 mln. eurų mokesčių*); 2007-2014 m. į Kauno rajono savivaldybės biudžetą įskaitytų mokesčių suma išaugo 33 proc. – nuo 20,937 iki 27,864 mln. eurų. | *Kiek investicinis projektas į anhidrito gavybą Kauno rajono sav. padidina mokesčių surinkimą į valstybės ir savivaldybės biudžetus?*   * Iš anhidrito gavybos projekto Kaune įmonė per metus į valstybės ir savivaldybės biudžetus planuoja sumokėti apie **811 tūkst. eurų** nuo 200 darbo vietų, **2,8 mln. eurų** nuo 700 darbo vietų ir **6 mln. eurų mokesčių** nuo 1 500 darbo vietų. * Planuojama kasmet mokėti apie **43 mln. eurų mokesčių (150 mln. litų).** [[9]](#footnote-9) |
| ***SOCIALINĖ GEROVĖ – kaip verslas prisideda prie vietinės socialinės gerovės*** | |
| *Kokia socialinė situacija savivaldybėje?*   * **Gyventojai:** 2015 m. Kauno rajono savivaldybė turėjo 88 396 gyventojus (*vidutiniškai vienai savivaldybei tenka 48 688 gyventojų*). 2005-2015 m. Kauno rajono savivaldybės gyventojų skaičius išaugo 6 proc. – nuo 83 200 iki 88 396. * **Socialinės paramos gavėjai:** 2014 m. Kauno rajono savivaldybėje buvo 2 420 socialinės pašalpos gavėjų (*vidutiniškai vienai savivaldybei tenka 2 335 socialinės pašalpos gavėjai*); 2004-2014 m. socialinės pašalpos gavėjų skaičius Kauno rajono savivaldybėje išaugo 131 proc. – nuo 1 049 iki 2 420. * **Tarptautinė ir vidinė emigracija:** 2014 m. iš Kauno rajono savivaldybės išvyko 3 165 gyventojai, t. y. 3,6 proc. visų savivaldybės gyventojų (*palyginus, 2014 m. šalyje emigravo 3,3 proc. visų šalies gyventojų; vidutiniškai vienai savivaldybei tenka 1 634 į kitą savivaldybę ar užsienį išvykę gyventojai*); 2014-2014 m. iš Kauno rajono savivaldybės išvykusių gyventojų skaičius išaugo 35 proc. – nuo 2 350 iki 3 165. | *Kaip įmonės veikla prisideda prie vietinės bendruomenės puoselėjimo, socialinių projektų, aplinkos tvarkymo, paramos?[[10]](#footnote-10)*   * **Įmonės teikiama parama bendruomenei.** Įmonė pasirašė bendradarbiavimo sutartį dėl mokslinių tyrimų su Vilniaus Gedimino technikos universiteto Termoizoliacijos mokslo institutu. Siekiama ištirti lietuviško anhidrito panaudojimo galimybes Lietuvos pramonėje. Anhidrito naudojimas gali ženkliai sumažinti aplinkos taršą. |

****

**Kokios kieno teisės ir pareigos?**

|  |  |
| --- | --- |
| **Teisė į privačią nuosavybę** | |
| **INVESTUOTOJAS**  *(UAB „Margasmiltė“)* | ***Teisė:***   * Įsigyti privačią nuosavybę (žemės sklypą, kur būtų statomos anhidrito kasybai reikalingos antžeminės aikštelės); * įsigyti reikalingus įrenginius anhidritui kasti.   ***Pareiga:***   * Paisyti greta gyvenančių asmens teisių nevaržomai naudotis savo privačia nuosavybe (oriai, patogiai, saugiai naudotis gyvenamąja erdve).   *Vietiniai gyventojai investuotojui* ***parduoti žemės nesutiko****. Bankrutavus vienai įmonei, Investuotojas išperkamosios nuomos sutartimi iš banko įsigijo 6 ha sklypą varžytinėse.* |
| **BENDRUOMENĖ**  (*Pagirių kaimo bendruomenės centras)* | ***Teisė:***   * Kiekvienas bendruomenės narys turi teisę į privačią nuosavybę (gyvenamąją erdvę) ir orų naudojimąsi ja patogiai, saugiai, be jokių išorinių trukdžių, kurie galėtų bet kokiu būdu (pvz., teršiant aplinkinį orą, vandenį ar dirvožemį) šią teisę suvaržyti.   ***Pareiga:***   * Paisyti greta įsikūrusio investuotojo teisės naudotis savo privačia nuosavybe (nevaržomai naudoti, valdyti ir disponuoti įmone) ir teisėtų interesų (lūkesčio, kad greta gyvenanti bendruomenė teisės naudotis savo privačia nuosavybe tyčia nevaržys). |

|  |  |
| --- | --- |
| **Ūkinės veiklos laisvė ir iniciatyva** | |
| **INVESTUOTOJAS**  *(UAB „Margasmiltė“)* | ***Teisė****:*   * Įsteigti įmonę, sustabdyti veiklą ir vėl ją atnaujinti.   ***Pareiga****:*   * Prieš pradedant bet kurią ūkinę veiklą (anhidrito kasybą), kuri gali turėti **akivaizdų** poveikį aplinkai ir gyventojų sveikatai, ***turi būti atliekamas poveikio aplinkai įvertinimas*.[[11]](#footnote-11)** * Kadangi žemės gelmės sausumoje ir vidaus vandenyse yra išimtinė valstybės nuosavybė, prieš pradedant jas tirti, ***reikia gauti*** Lietuvos geologijos tarnybos prie Aplinkos ministerijos ***leidimą.***[[12]](#footnote-12)   *Anhidrito telkinys yra išžvalgytas būtent ties Pagiriais ir numatyta vieta šachtų kasimui yra labai geroje padėtyje, nes yra šalia geležinkelio, kelių ir elektros linijų. PAV procedūra buvo atlikta ir patvirtinta.* |
| **BENDRUOMENĖ**  (*Pagirių kaimo bendruomenės centras)* | ***Teisė:***   * Būti tinkamai informuota apie sąvartyno įrengimą; * teisė dėl planuojamos veiklos pateikti motyvuotą nuomonę PAV procese, taip pat TIPK išdavimo procese; * kreiptis į teismą su prašymu panaikinti Įmonei išduotą leidimą .   ***Pareiga:***   * Įsitraukti į procesą pagal nustatytą tvarką, aktyviai domėtis ir bendradarbiauti su įmone bei valdžia.   *Bendruomenė protestuoja prieš anhidrito šachtos kasimą jų kaimynystėje, argumentuodama, kad tai* ***darys neigiamą poveikį*** *aplinkiniams gyventojams. Argumentuojama, kad parinkta vieta prie pat Kauno yra netinkama, o poveikis aplinkiniams gyventojams nėra tinkamai įvertintas. Bendruomenė siūlo ieškoti alternatyvios gavybos vietos.* |
| **KRAAD** | ***Teisė:***   * Vertinti PAV programą; * įpareigoti patikslinti PAV programą; * įvertinti visuomenės nuomonę pagal jos pagrįstumą ir atsižvelgti į ją arba ne; * atsisakyti patvirtinti PAV ataskaitą (priklausomai nuo situacijos), taigi *užkirsti kelią ūkinės veiklos plėtrai.*   ***Pareiga:***   * Atlikti PAV atranką; * informuoti visuomenę apie PAV ir įtraukti ją į rengimo procesą; * patvirtinti PAV ataskaitą (priklausomai nuo situacijos), taigi *atverti kelią ūkinės veiklos plėtrai.*   *KRAAD 2009 m. gegužės 21 d. atrankos išvadoje nustatė kad* ***PAV yra reikalingas tik pačiai kasyklai, požeminiams darbams****, o ne antžeminei kasyklų daliai ir netgi ne iškasenoms išvežti. Dėl to PAV motyvuojamas tik tuo, kad* ***būtina įvertinti žemės gelmių pusiausvyrą****, ar nebus įtakos požeminiams vandenims ir pan. (iš teismo sprendimo)* |
| **LIETUVOS GEOLOGINĖ TARNYBA** | ***Teisė:***   * Atsisakyti išduoti leidimą, jį panaikinti ar sustabdyti, jei gavėjas neatitinka įstatymo reikalavimų.   ***Pareiga:***   * Lietuvos Respublikos Vyriausybės nustatyta tvarka išduoti leidimus tirti žemės gelmes, naudoti jų išteklius bei ertmes, jei gavėjas atitinka įstatymo reikalavimus. |
| **TEISMAS** | ***Teisė:***   * Priimti Bendruomenės skundą, jei jis atitinka formalius reikalavimus ir atmesti, jei neatitinka.   ***Pareiga:***   * Nešališkai, objektyviai ir nepriklausomai, išklausius Bendruomenę, Investuotoją ir valdžios institucijas, išnagrinėti skundą ir priimti sprendimą.   *Teismas nustatė, kad kasybos darbus* ***galima vykdyti tik pagal nustatyta tvarka suderintą*** *ir patvirtintą žemės gelmių išteklių* ***naudojimo projektą****. Kitaip tariant, leidimo išdavimo faktas* ***nesuteikia teisės iš karto vykdyti kasybos darbus****. Nagrinėjamu atveju leidimas nesuteikia teisės iš karto vykdyti kasybos darbus Kauno apskrities Kauno rajono Pagirių anhidrito telkinyje,[[13]](#footnote-13)o tai reiškia, jog įmonė negalėjo pradėti vykdyti kasybos darbus.* |
| **Teisė į sveiką ir švarią aplinką** | |
| **BENDRUOMENĖ** | ***Teisė:***   * Gauti bet kokią informaciją, kuria disponuoja viešasis subjektas (išskyrus atvejus, kai ši informacija yra konfidenciali); * gauti informaciją apie save; * gauti informaciją apie greta vykdomą ūkinę veiklą; * pateikti nuomonę ir dalyvauti susitikimuose bei svarstymuose dėl konkrečios ūkinės veiklos.   **Pareiga:**   * Motyvuoti, argumentuoti ir pagrįsti savo nuomonę.\*   *Už PAV atsakinga institucija nagrinėja suinteresuotos visuomenės pasiūlymų įvertinimą, motyvuotus suinteresuotos visuomenės pasiūlymus. Taigi visuomenės teikiama nuomonė* ***turi būti argumentuota, pagrįsta ir motyvuota****. Kitu atveju institucija gali apskritai atsisakyti nagrinėti pasiūlymus arba jų nevertinti.* |

1. Asociacija “Pagirių kaimo bendruomenės centras“ įkurta 2009m., turinti 64 narius, esanti Garliavos apylinkių seniūnijoje. Asociacija veikia socialinės gerovės, kultūros ir švietimo srityse.  [↑](#footnote-ref-1)
2. Suinteresuotos visuomenės motyvuotas pasiūlymas, 2009 07 14 (UAB „GJ Magma“, Šachtų tipo kasyklos įrengimo Kauno rajono Pagirių anhidrito telkinyje poveikio aplinkai vertinimo ataskaita) [↑](#footnote-ref-2)
3. Lietuvos vyriausiasis administracinis teismas, 2013-10-23, <http://eteismai.lt/byla/274030354524691/A-525-1745-13> [↑](#footnote-ref-3)
4. <http://www.margasmilte.lt/page3.php> [↑](#footnote-ref-4)
5. UAB „GJ Magma“, Šachtų tipo kasyklos įrengimo Kauno rajono Pagirių anhidrito telkinyje poveikio aplinkai vertinimo ataskaita, Vilnius, 2009) [↑](#footnote-ref-5)
6. Lietuvos vyriausiasis administracinis teismas, 2012-02-23, <http://eteismai.lt/byla/148128920528119/A-492-1231-12> [↑](#footnote-ref-6)
7. <http://www.margasmilte.lt/page3.php> [↑](#footnote-ref-7)
8. <http://rekvizitai.vz.lt/imone/uab_margasmilte/darbuotoju-skaicius/> [↑](#footnote-ref-8)
9. <http://www.margasmilte.lt/attachments/File/anhidritas2.pdf> [↑](#footnote-ref-9)
10. <http://www.margasmilte.lt/Naujienos.php> [↑](#footnote-ref-10)
11. PAV – poveikio aplinkai vertinimas. 2005 m. birželio 21 d. Poveikio aplinkai vertinimo įstatymo (atvejui aktuali redakcija) 2 str. 2 d.: „Planuojama ūkinė veikla - naujų statinių statyba, esamų statinių rekonstravimas, naujų technologijų įdiegimas, gamybos proceso ir technologinės įrangos modernizavimas ar keitimas, gamybos būdo, produkcijos kiekio (masto) ar rūšies pakeitimas, žemės gelmių ir kitų gamtos išteklių naudojimas, taip pat žemėtvarkos, miškotvarkos, vandentvarkos bei kituose projektuose numatoma ūkinė veikla.“; 4str.: „PAV tikslas - nustatyti, apibūdinti ir įvertinti galimą planuojamos ūkinės veiklos poveikį visuomenės sveikatai, aplinkos komponentams (gyvūnijai ir augalijai, dirvožemiui, žemės paviršiui ir jos gelmėms, orui, vandeniui, kt.) ir jų tarpusavio sąveikai, sumažinti planuojamos ūkinės veiklos neigiamą poveikį arba šio poveikio išvengti bei nustatyti, ar planuojama ūkinė veikla, įvertinus jos pobūdį ir poveikį aplinkai, leistina pasirinktoje vietoje. [↑](#footnote-ref-11)
12. LR žemės gelmių įstatymas ([Žin., 1995, Nr. 63-1582; 2001, Nr. 35-1164](http://www3.lrs.lt/pls/inter3/dokpaieska.showdoc_l?p_id=378634)) 6 str. 3 d. [↑](#footnote-ref-12)
13. <http://eteismai.lt/byla/218893923017945/AS-525-163-11> [↑](#footnote-ref-13)